YHTEISÖJEN ENSIMMÄISEN OIKEUSASTEEN TUOMIOISTUIMEN

MÄÄRÄYS (neljäs jaosto)

15 päivänä joulukuuta 1998

Asia T-25/98

Henri de Compte

vastaan

Euroopan parlamentti

”Henkilöstö — Kumoamis- ja vahingonkorvauskanne — Parlamentin päätös, jolla myönnetään varainhoitovuoden 1995 talousarvion toteuttamista koskeva vastuuvapaus — Edeltävä hallinnollinen menettely — Valituksen hylkäävä päätös — Kanteen kohteen ja syiden samanlaisuus — Osittainen tutkimatta jättäminen — Oikeusvoima — Selvästi täysin perusteeton kanne”

Täydellinen teksti ranskan kielellä II-1903

Aihe:

Kanne, jossa vaaditaan yhtäältä kumoamaan Euroopan parlamentin 10.4.1997 tekemä päätös A4-0125/97, jolla se myönsi varainhoitovuoden 1995 talousarvion toteuttamista koskevan vastuuvapauden (pääluokka I - Euroopan parlamentti/oikeusasiamiestä koskeva liite (EYVL C 132, s. 148)), ja parlamentin 19.11.1997 tiedoksiannettu päätös, jolla kantajan tekemä valitus hylättiin, ja toisaalta korvaamaan vahinko, joka kantajalle aiheutui kyseisen vastuuvapauden myöntämisestä tehdyn päätöksen julkaisemisesta sekä siitä, että häntä syytettiin perusteettomasti varojen hävittämisestä.

Lopputulos:

Kanteen osittainen tutkimatta jättäminen ja hylkääminen muilta osin oikeudellisen perusteen puuttuessa.

Määräyksen lyhennelmä

Parlamentin entinen virkamies de Compte alennettiin vuonna 1988 parlamentin kirjanpitäjän tehtävistä (palkkaluokka A 3) palkkaluokkaan A 7 useiden erilaisten säännönvastaisuuksien perusteella.

Parlamentti kieltäytyi 19.12.1991 myöntämästä hänelle tili- ja vastuuvapautta varainhoitovuodelle 1982.

Parlamentti teki 10.4.1997 vapauttamispäätöksen A4-0125/97, jonka mukaan ”kassavarojen ja kirjanpidon välisen 4136125 Belgian frangin suuruisen erotuksen, jonka osalta vastuuvapautta ei myönnetty varainhoitovuodelle 1982, osalta on ryhdyttävä säännösten edellyttämiin toimiin — —.”

Parlamentti päätti 17.4.1997 olla ryhtymättä enempiin toimenpiteisiin de Compten 20.2., 2.3. ja 17.3.1997 päivättyjen 4136125 Belgian frangin suuruista ”kassavajetta” koskevien kirjeiden osalta.

De Compte lähetti 11.7.1997 parlamentille kirjeen, jossa hän totesi sen olevan ”henkilöstösääntöjen 90 artiklan ensimmäisessä ja toisessa kohdassa tarkoitettu valitus”, joka koski ”17.4.1997 päivättyyn kirjeeseen” sisältyvää ”päätöstä”. Tätä kirjettä seurasi 16.7.1997 päivätty kirje, jossa siinäkin todettiin sen olevan valitus ja johon oli liitetty ”täydentävä vastine”, jonka otsikko oli ”Valheita, virheitä ja tekaistuja todisteita”.

Parlamentti hylkäsi kantajan valituksen 17.11.1997 tekemällään, 19.11.1997 tiedoksi annetulla päätöksellä.

De Compte nosti nyt esillä olevan kanteen 21.1.1998.

Tutkittavaksi ottaminen

Vapauttamispäätöksen kumoamisen perusteena olevien vaatimusten tutkittavaksi ottaminen

EY:n perustamissopimuksen 179 artiklan mukaan yhteisöjen tuomioistuimella on toimivalta ratkaista yhteisön ja sen henkilöstön väliset riidat ”henkilöstösäännöissä määrätyin — —rajoituksin ja edellytyksin”. Euroopan yhteisöjen virkamiehiin sovellettavien henkilöstösääntöjen (jäljempänä henkilöstösäännöt) 91 artiklan 2 kohdassa määrätään, että kanne, jolla virkamies hakee muutosta hänelle vastaiseen toimenpiteeseen, voidaan tutkia vain, jos virkamies on ensin valittanut tästä toimenpiteestä ja jos tämä valitus on hylätty nimenomaisella tai implisiittisellä päätöksellä (19 kohta).

Kumoamisvaatimuksia ei voida tutkia, jos ensin ei ole tehty vapauttamispäätöstä koskevaa hallintovalitusta (20 ja 21 kohta).

Valituksen hylkäävän päätöksen kumoamisvaatimuksen tutkittavaksi ottaminen

Koska henkilöstösääntöjen 90 ja 91 artiklassa määrätään ehdottomista prosessinedellytyksistä ja koska asianosaiset eivät voi välttyä niiden soveltamiselta, on tarkistettava, onko kantaja noudattanut näissä määräyksissä määrättyä oikeudenkäyntiä edeltävää menettelyä. Ensimmäisen oikeusasteen tuomioistuimen tehtäviin kuuluu asianosaisten mielipiteistä riippumatta yhtäältä tutkia, onko virkamiehelle vastainen toimenpide todellakin toteutettu, mikä on henkilöstösääntöjen 90 artiklan 2 kohdassa määrätyn oikeudenkäyntiä edeltävän menettelyn aloittamisedellytys, ja toisaalta määrittää niiden asiakirjojen oikeudellinen luonne, joita virkamies on lähettänyt työnantajatoimielimelleen, ja tämä määrittäminen kuuluu tuomioistuimen yksinomaiseen harkintavaltaan eikä riipu asianosaisten tahdosta (38 kohta).

Viittaukset: asia T-26/96, Lopes v. yhteisöjen tuomioistuin, 25.10.1996 (Kok. H. 1996, s. II-1357, 17 kohta).

Tutkittuaan asian ensimmäisen oikeusasteen tuomioistuin toteaa, että vaatimukset, jotka koskevat valituksen hylkäävän päätöksen kumoamista, on jätettävä tutkimatta muutoin paitsi niiltä osin, kuin ne liittyvät 4136125 Belgian frangin suuruista määrää koskevan kirjanpitoon liittyvän kirjoituksen kumoamiseen ja parlamentin päätökseen olla antamatta kantajalle kaikkia niitä kirjanpitotositteita, joiden perusteella tili- ja vastuuvapaus oli evätty.

Vahingonkorvausvaatimusten tutkittavaksi ottaminen

Vapauttamispäätöksen julkaisemisesta aiheutuneen vahingon korvaamista koskevat vaatimukset liittyvät tätä päätöstä koskevaan tutkimatta jätettyyn kumoamisvaatimukseen. Näitä korvausvaatimuksia ei siis voida ottaa erikseen tutkittavaksi (64 ja 65 kohta).

Koska kantaja on katsonut, että varojen hävittämistä koskevasta syytöksestä aiheutuneen vahingon korvausvaatimukset ovat itsenäisiä vaatimuksia, niitä ei voida tutkia, sillä niiden osalta ei ollut ryhdytty henkilöstösääntöjen 90 artiklassa määrättyyn oikeudenkäyntiä edeltävään menettelyyn (66 kohta).

Pääasia

Ne kanteessa esitetyt vaatimukset, joita ei ole jätetty tutkimatta, ovat selvästi täysin perusteettomia, ja ne on tästä syystä hylättävä (68 ja 74 kohta).

Ratkaisu:

Kanne jätetään tutkimatta muutoin paitsi siltä osin, kuin se liittyy 4136125 Belgian frangin suuruista määrää koskevan kirjanpitoon liittyvän kirjoituksen kumoamiseen ja parlamentin päätökseen olla antamatta kantajalle kaikkia niitä kirjanpitotositteita, joiden perusteella tili- ja vastuuvapaus oli evätty.

Muilta osin kanne hylätään selvästi täysin perusteettomana.